A filozófia, a teológia és a szaktudományok

történelmi viszonyáról

1. Az európai tudás három fő formájának a története rávilágít kapcsolatuk genezisére, önállósulásukra, mai válságukra, sőt annak megoldására. Teológusként természetesen saját szempontomból értelmezem és értékelem viszonyukat.
2. Kezdetben volt az ókori görög bölcselet, amely még nem filozófia és nem tudomány, hanem azok egységes forrása. Mint minden gyermek minden jelenségre rákérdezett, magyarázatot keresett, de a végső okokat is kutatta, mint Kelet rokon bölcsességei.

3. A görög kultúrát az ókorban még a közös szakralitás egyesítette: a jóslástól, a sorsot vizsgáló drámán át az önuralmat edző aszkézisig minden isteni példákat utánzott. A gondolkodásban az arché-tól (alapelv) a techné-ig (megvalósítása) pedig minden az embert szolgálta. 
4. A teológia kezdetben nem jelentett többet, mint az olymposziak mítoszait. A teória (istenlátás) még nem absztrakt elmélet, hanem inkább leselkedés a rendkívüli csodák után. Minden megfigyelés praktikus célokat szolgált, és etikus következtetéseket vontak le belőlük pl. a pedagógiában, orvoslásban, művészetben.
5. A bölcselet irányultsága így kétféle lehetett: a végső elvek kutatása a fizikai jelenségek mögé nézett (metafizika), majd befelé fordult (mysztériumok) és szellemi törvényeket keresett (pszyché, núsz, lógosz). Másrészt a bölcselet a későbbi szaktudományok felé is differenciálódik, így születik meg a filozófia, mely többnyire exoterikus érdeklődésű: retorika, dialektika (vitatkozás), logika, heurisztika. A bölcsek iskolákat alapítanak, ahol többek között geometriával, matematikával, asztrológiával, kozmológiával foglalkoznak, gépeket találnak föl stb.

6. Az ezoterikus teleológiát nem a primitív mitológia szülte, hanem az arché kutatása, hiszen a kozmoszt egységes, harmonikus egésznek látták. Az anyagelvű hylozoisták után Anaximandrosz eljutott a nem anyagi apeiron-ig (határtalan/meghatározhatatlan), Pythagorasz a számmisztikáig, Xenofanész pedig a monoteizmus első, panteista megfogalmazásáig.
7. Gyakorlatias teológia felé közelített Szokrátész, aki daimónjának/intuíciójának engedelmeskedett. Platon a kikövetkeztetett ideák eredetét és egységét kereste, Plótinosz már a zsidókeresztény monoteizmus felé tartott: emanációs ontológiájában a teóriát az empíria is támogatja.

8. Az új, keresztény vallás sajátos teológiát fejleszt ki a zsidó kinyilatkoztatásból és a gnosztikus filozófiából, amelyben már nincs szerepe az evangéliumok beavatást igénylő misztériumainak (mennyek országa, a metanoia paradoxonai). Origenész keresztény gnózisát és a karizmatikusok mysztagógiáját (Jeruzsálemi Kyrillosz előtt) fölváltja a klerikusok türelmetlen dogmatizmusa (Athanásziosz, Teofilosz, Kyrillosz alexandriai monofizitizmusa).
9. A korai platonikus teológia (Ágoston, Psz.-Dionysziosz, Scotus Eriugena) nyugaton skolasztikus spekulációvá laposodik, de Arisztotelész (újra)fölfedezése megnyitja az utat a profán tudományok felé (Albertus Magnus), valamint a hit és tudomány kibékítéséhez (Aquinói Tamás). A nominalisták és a realisták vitája ennek véget vet.

10. A nyugati misztikusok (Eckhart, Ruysbroek) marginalizálódása a hivatalos teológiában, valamint a devotio moderna (Kempis Tamás) pietista igénytelensége miatt a filozófia fölszabadítja magát szolgai helyzetéből (ancilla theologiae), de az arisztoteliánus elemzésekből hiányzik a platoni idealizmus integratív szemlélete. A nominalisták sem látták a „fától az erdőt”, empirizmusokkal kiüresítették a filozófiát, de előkészítették a természettudományos érdeklődést.

11. Mivel a steril, egyházi dogmatizmus gátolta a hiteles, lelki tapasztalatokon nyugvó, belső, teológiai megújulást, a reformáció visszanyúlt a Bibliához. De sem a racionális páli megközelítés (megváltástan), sem ennek pietista ellenhatása nem tudott visszatérni az evangéliumi eredethez. A középkori egyház morális válsága már korábban szekularizálódást indított el, amiből önálló filozófiák sokfélesége jött létre, de együttesen sem pótolták a teológia korábbi, integráló szerepét. A természettudományok kiszakadtak az empirista filozófiákból (F. Bacon), bár nem veszítették el transzcendens igényüket (B. Pascal).

12. Az újkori, európai filozófia nagy korszaka Descartes-tól Hegelig a középkori realizmus folytatásának tekinthető, s egyben tiltakozásnak a destruktív nominalizmus és szenzualizmus ellen. Tekintélyét az adja, hogy a felekezeti vitákba bonyolódott, fundamentalista teológia már nem tölti be orientáló szerepét az európai kultúrában.

13. Az objektív idealista nagy rendszereknek növekvő kihívást jelentenek az új természet- és társadalomtudományi elméletek, ezért tudatosan egzakt logikai, matematikai megfogalmazásra törekednek. Intellektuális rangjukat azonban aláássa az elméletekkel egyre kevésbé törődő materiális, haszonelvű gyakorlat. Elvont, meddő vitáknál meggyőzőbb a közvélemény előtt a szekularizmus „realizmusa”, mely jobban hisz a legfrissebb tudományoknak, mint a legősibb vallásnak és az idealista filozófiáknak.
14. A Hegel utáni „filozófia nyomora” (pozitívizmus, marxizmus, fenomenológia, egzisztencializmus stb.) abból a szerencsétlen igyekezetből ered, hogy a bölcseletet a minél egzaktabb tudományok közé szorítsák. Ezzel azonban nem szerezték vissza a filozófia korábbi rangját, hanem ellenkezőleg: újabb szolgaságra juttatták. Az objektív tudományok kísértése ancilla scientiae-vé tette, így a filozófia elvesztette integráló, humanizáló szerepét, kulturális küldetését.
15. Korunkban a részekre hulló európai filozófia önfelszámoló zsákutcába segíti az egész emberi gondolkodást, hiszen az elszabadult, morálisan fékevesztett szaktudományok a technológiát szolgálják, és annak is a legártalmasabb húzóágazatát, a hadiipart. A szavakkal űzhető, figyelmet elterelő, hatalmi manipuláció a média közreműködésével máris kollektív tudatzavarhoz vezetett, kommunikációs csődhöz, az információk értéktelenedéséhez. Amiből szellemi anarchia lesz, ha nem talál magára mind a filozófia, mind a teológia.
16. Kevés lenne, ha a filozófia a legjobb szándékkal csak az ismeretelméletre és az ontológiára koncentrálva próbálna visszatalálni klasszikus gyökereihez. Társadalmi hitelességét, szükségességét és létértelmét akkor szerezhetné vissza, ha a tudomány prostituálódása ellen koncentrálná kritikáját. Ha venné a bátorságot, hogy a humánum, a józan, gyakorlati ész nevében föllépjen az emberellenes, destruktív érdekek ellen.
17. Az ehhez szükséges tisztánlátáshoz nagyobb morális integritás, szokráteszi elkötelezettség lenne szükséges, ami új szövetséget kívánna ráció és az intuíció, a filozófia és egy felekezeteken felüli teológia között. Témám fő kérdése tehát: vajon lehetséges-e egy új, vallási szervezetektől független teológia?
18. Ha a filozófia a középkorban a teológiát szolgálta, a teológia pedig az egyházat, föltehető a kényes kérdés: mit szolgált az egyház? Istent? Embert? Önmagát? Is-is? Szekuláris korunkban a válasz már lényegtelennek tűnik, mert hagyományos formában az egyház aligha jelent alternatívát, kiutat az általános válságból. Akinek még van illúziója, az a klérus láttán el fogja veszíteni, mert történelmi tény, hogy nem töltötte be azt a profetikus, kritikus funkciót, ami a világban hitelesítette volna és a jövőben is nélkülözhetetlenné tenné.

19. A jövő újrafogalmazott teológiáját meg kellene tisztítani a felekezeti dogmatikák antropomorf istenképétől, hogy tágabb értelemben vett teleológia vagy eszkhatológia lehessen, vagyis mint végső dolgokra irányuló, transzcendens tapasztalatokkal igazolt, egyetemes tudásforrás legyen. Hogy egyaránt lehessen racionális és szupraracionális (és soha nem irracionális), továbbá empirikus és misztikus, amihez egyesíteni kell az erkölcsi perfekcionizmust a szakralitás egyetemes törvényeivel.

20. A jövő teológiája akkor lesz néhány küldetéses ember élő, kreatív foglalkozása, ha nem korlátozódik kanonizált (és lezárt) szent hagyományokra, hanem minden új inspirációra reagálni tud. Amikor nem elégszik meg kevesebbel, mint mennyiségileg a teljessel és minőségileg a tökéletessel, amelyek egységben szentet alkotnak. Filozófiai szempontból sem csekélység, hogy az igazi teológia egységben törekszik fölfogni az objektív és a szubjektív abszolútumot, a vallások Istenét. Sajátos módszereit nem a filozófiától vagy a szaktudományoktól kölcsönzi, hanem a legjobb spirituális hagyományokból meríti. Paradoxonokkal, analógiákkal, negációkkal, intuitív fogékonysággal töri át a profánt a szakrális felé, hogy visszahelyezze „jogaikba” az evangéliumi misztériumokat, a kimondhatatlan végső valóságot.

21. Összefoglalásul úgy látom, hogy az emberi tudás három fő formájának közelítésével újra remény nyílhat az ember alatti (természeti), az emberi (és társadalmi), valamint az emberfölötti szféra harmonizálására, a bölcselet eredeti céljának megvalósítására. Ehhez azonban az embertől elidegenedett tudományoknak meg kellene tagadniuk az embertelen érdekek kiszolgálását, a filozófiának a tudományosság hiú kísértését, a teológiának pedig a hybrisztől és a világi hatalmaktól való függését. 

